Лазурівка

**Лазурівка** (лат. *Cyanistes caeruleus*) — дрібный синицёвый співак шыроко росшыреный в мірній і субарктічній Европі і западній Азії.

## Опис

* Довжка тїла: 11-13 cm
* Роспятя крыл: 20 цм
* Вага: 11 ґ

Їй шпеціфічнов ознаков, котра єй одрїзнять од подобной звычайной синицї, є синє тимя головы і тмава смуга через очі і спідню часть горла. Чоло і лиця мать білы, затылок, крыла і хвостовы пірка синї, хырбет жовткасто зеленый, бріхова часть тїла є сирово жовта з узков чорнов смужков, ногы синяво сивы і фарба оч тмаво бура. Молоды синицї суть наперед сивы із світло синєм надыхом на крижах, пізнїше здобывають выразне жовтїше зафарблїня як їх родічі. 

## Хованя

Лазурівка є сталый вид. Жыє в листяных і змішаных лїсах, парках, алейах, загородах, але і в сентрах векшых міст. На зиму творить змішаны ґрупы а тыж як другы виды синицї вынимать ся і тот вид незвычайнов чіперностёв і велёраз під час гляданя стравы вісить долов головов. Неприязны хвилї перебывать скрыта в невеликій ямцї в земли. Лазурівка ся найчастїше озывать выразным „*ті-ті-ті*“, як варовный звук хоснує выразне „*чіір*“.

В природї ся звычайно дожывать 1,5 рока.

### Страва

Лазурівка належыть міджі цїнных пожерачів рослиновых шкодцїв, як суть наприклад гусеніцї мотыля, вшелиякы мушкы, хоць на ярь любить обжерати і молоды квітя листяных стромів або різне насїня, особливо пак сонячніцёвы. В зимушнім часї собі страву рада спестрить бурьскыма орїшками або шмальцём в сітьцї. 

### Розмножованя

Гнїздить в дуплах стромів або в деревяных будьках завішеных на стромах а до свого гнїзда ся вертать каждый рік.

Як є їй гнїздо огрожене, зъїжыть хохолку на голові, зачне сычати і до предатора неогрожено клювати. 
Гнїздо собі будує звычайно з мохів, піря або різной травы а єдну аж дві зношкы яєць кладе міджі апрілём і маём. Єдна зношка бывать в порївнаню з іншыма співаками дуже богата і обычайно рахує сїм аж дванадцять білых, червенкасто флякастых яєць.

Саміця на яйцях сидить 12-14 днїв. 

Молодята опущають гнїздо по 17-18 днях жывота.

## Таксономія

Лазурівку першыраз описав Карл Лінней в роцї 1758 в своїм дїлї *Systema naturae* (*Сістема природы*) під науковым іменом *Parus caerulaus*.

Розознаваме у нёй дакілько підвидів:

* *Cyanistes caeruleus caeruleus* - векшына ареалу виду в Европі. 
* *C. caeruleus obscurus* - брітаньскы островы. 
* *C. caeruleus balearicus* - Балеары. 
* *C. caeruleus ogliastrae* - Піренейскый півостров, Корзіка, Сардінія, южна Ґреція і Крета. 
* *C. caeruleus orientalis* - область міджі Волґов і Уралом. 
* *C. caeruleus satunini* - Крім, Кавказ. 
* *C. caeruleus calamensis* - Ґреція. 
* *C. caeruleus raddei* - Іран. 
* *C. caeruleus persicus* - Іран. 
* *C. caeruleus teneriffae* - остров Тенеріфе (Канарьскы островы). 
* *C. caeruleus ultramarinus* - северна Африка. 
* *C. caeruleus cyrenaicae* - Лібія. 
* *C. caeruleus degener* - Канарьскы островы - часто триманый як самостоячій вид.
* *C. caeruleus ombriosus* - Канарьскы островы - часто триманый як самостоячій вид.
* *C. caeruleus palmensis* - Канарьскы островы (остров Ла Палма) - часто триманый як самостоячій вид.

## Референції

Катеґорія:Найменше знепокоївый (LC)
Катеґорія:Синицёвы
Катеґорія:Птаство Підкарпатьской Руси